b'\n_START_ARTICLE_\nLa Matavera\n_START_SECTION_\nDescripci\xc3\xb3\n_START_PARAGRAPH_\nMasia cl\xc3\xa0ssica de planta rectangular (13 x 10 m), coberta a dues vessants i amb el carener perpendicular a la fa\xc3\xa7ana situada a llevant. El cos original presenta un annex a la fa\xc3\xa7ana Oest que a nivell constructiu sembla de la mateixa \xc3\xa8poca. Per la fa\xc3\xa7ana Sud hi ha diversos annexes moderns (corts) precedits per una lli\xc3\xa7a que els uneix amb l\'edifici. En aquesta mateixa fa\xc3\xa7ana hi ha una escala que portava a l\'antiga masoveria. A la fa\xc3\xa7ana principal, reformada cap a finals dels anys 60 del segle XX, les obertures s\'ordenen segons tres eixos verticals de composici\xc3\xb3. La resta de fa\xc3\xa7anes no presenten cap mena de simetria, i la Oest \xc3\xa9s la que t\xc3\xa9 m\xc3\xa9s obertures. Totes les obertures de l\'edifici s\xc3\xb3n de pedra picada, igual que els escaires. A la fa\xc3\xa7ana principal, damunt el balc\xc3\xb3 central, hi ha l\'escut de la Malavera (un bra\xc3\xa7 armat que sost\xc3\xa9 una mata de gr\xc3\xa8vol) realitzat a finals dels 60. a les fa\xc3\xa7anes Nord i Oest destaquen dues obertures amb una columna de cantonada. No hi ha cap data ni inscripci\xc3\xb3 al casal.\n_START_SECTION_\nHist\xc3\xb2ria\n_START_PARAGRAPH_\nAntiga masia citada en documents del segle XII. El seu nom \xc3\xa9s procedent dels entroncaments dels llinatges Mata i Vera. Hi ha qui opina que primig\xc3\xa8nia ment podia ser el mas Mateu, citat al Capbreu de Corc\xc3\xb3 del segle XIV. T\xc3\xa9 un oratori intern. El casal actual est\xc3\xa0 m\xc3\xa9s enlairat que l\'anterior, la Matavera Vella, actualment en runes. L\'actual propietari, amb el mateix nom, hi viu permanentment._NEWLINE_La trobem registrada als fogatges de les "Parr\xc3\xb2quies del terme de Corc\xc3\xb3, St. Jolia de Cabrera, St. Llorens Dosmunts, St. Bartomeu Sagorga, St. Vicens de Casserres y St. Mart\xc3\xad \xc3\x87escorts, fogajat a 11 d\'octubre 1553 per Bartomeu Bertrana balle com apar en cartes 241", on consta un tal "Bartomeu Metanera", que possiblement \xc3\xa9s una degeneraci\xc3\xb3 de "Matavera"._NEWLINE_Apareix en el "Nomenclator de la Provincia de Barcelona. Partido Judicial de Vich. 1860" com a "caser\xc3\xado".'